Hei, denne artikkelen er over ett år gammel og kan inneholde utdatert informasjon

GARDERMOEN (Dagbladet): Ved SAS’ serviceskranke på Gardermoen har det dannet seg lang kø.

Venninnegjengen Marit, Margrethe og Kari er rammet av streiken.

- Vi kom nettopp, sier Margrethe. De tre står nå og venter på å få hjelp av SAS.

- Vi skal til Svalbard, på blant annet skimaraton, forteller Kari.

Venninnene har sjekket om andre flyselskap, og forteller at det første flyet med ledige plasser går først på tirsdag.

- Kommer ikke av gårde

- Vi er ganske sikre på at vi ikke kommer oss av gårde, sier Marit, som legger til at de bestilte turen for ett år siden.

KØEN VOKSER: Dersom streiken varer gjennom helga, vil 170 000 passasjerer rammes. Foto: Christian Roth Christensen Vis mer

Det er nå flere hundre personer i køen og rundt serviceskranken til SAS på Gardermoen.

VENTER: Arne og Berit er blant mange hundre på Gardermoen som ikke kommer seg på flyet. Foto: Christian Roth Christensen Vis mer

Arne Jørgensen og Berit Bjarttun har ventet på Gardermoen siden klokka 8 i dag tidlig.



- Lei og trøtte

- Vi var forberedt på dette, vi prøvde å booke om i går, men alt var fullt. Vi tok en sjanse, sier Bjarttun.



Paret, som egentlig skulle til Roma i dag, har vært oppe stiden klokka 3.30 i natt, og fløy fra Evenes klokka 6:30.



Flyet fra Gardermoen til Roma er nå kansellert, og paret venter på informasjon fra SAS.



- Vi begynner å bli lei og trøtte, sier Jørgensen.



- Vi har fortsatt ett håp om å komme oss av gårde, sier han.



Rundt 1500 SAS-piloter går ut i streik etter at meklingen med NHO Luftfart brøt sammen fredag morgen.

VENTER: Hundrevis sitter frustrerte på Gardermoen. Foto: Christian Roth Christensen Vis mer

- Riksmekleren konstaterte at partene stod så langt fra hverandre at det ikke var grunnlag for å legge fram et forslag som kunne forventes å bli anbefalt av begge parter, heter det i riksmeklerens møtebok.

170 000 rammes

70 prosent av SAS' flyvninger påvirkes av streiken. 673 avganger er innstilt. Det betyr at 70 000 passasjerer rammes av streiken fredag.

Skulle streiken vare gjennom hele helga vil ytterligere 100 000 passasjerer bli berørt av streiken.

- Jeg har en sterk forhåpning om at streiken blir så kort som mulig. Selskapet taper penger, og passasjerene lider, sier administrerende direktør Torbjørn Lothe i NHO Luftfart til Dagbladet.

Leder Jan Levi Skogvang i Scandinavian Norge flygerforening i Parat er også lei for at det kom til streik.

- Dette er veldig, veldig trist, for det rammer så mange. Hvis SAS ønsker å snakke, er vi alltid der. Det er trist når en streik rammer tredjepart, men slik er det i vår bransje, sier Skogvang til Dagbladet.